En DR-artikel om Konservatives formand, Søren Pape Poulsen, i forbindelse med partiets landsråd bragte i weekenden Morten Thiessen (K), rådmand for Børn og Unge i Aalborg Kommune, op i det røde felt. I hvert fald fik det Thiessen til tasterne på Facebook, hvor han gav udtryk for sin utilfredshed med mediets dækning af Pape og hans ægtefælle Josue Medina Vasquez. Blandt andet lød det i opslaget: "Hvis I ikke selv kan mærke, at I stinker, så har I større problemer, end I aner." Kommentar er slettet Da TV2 Nord søndag havde fat i den aalborgensiske rådmand, lød begrundelsen for opslaget: - Hvis det havde været et eller andet nulmedie, så havde jeg ikke været irriteret over det, men Danmarks Radio er noget andet. Der forventer man simpelthen noget mere, fordi det er et public service-medie, som vi allesammen betaler til. Mandag morgen er kommentaren forsvundet fra Facebook, men ikke af Morten Thiessen selv, lyder det. Han holder fast i sin kritik og ordene om DR. Rådmanden har tidligere fået kritik for sin hårde tone på de sociale medier. Senest i januar - se indslaget her:

Opsummering:
Rådmand i Aalborg Kommune har mandag fået slettet sine hårde ord om DRs dækning af Søren Pape Poulsen.